ประกาศกรมพัฒนาธุรกิจการค้า เรื่อง กำหนดชนิดของบัญชีที่ต้องจัดทำ หลักเกณฑ์และวิธีการเกี่ยวกับวันเริ่มทำบัญชีและวิธีการจัดทำบัญชีของผู้มีหน้าที่จัดทำบัญชีซึ่งเป็นบุคคลธรรมดาหรือห้างหุ้นส่วนที่มิได้จดทะเบียนที่ประกอบธุรกิจเกี่ยวกับงาช้าง พ.ศ. 2552

ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
กำหนดชนิดของบัญชีที่ต้องจัดทำ หลักเกณฑ์และวิธีการเกี่ยวกับวันเริ่มทำบัญชี
และวิธีการจัดทำบัญชีของผู้มีหน้าที่จัดทำบัญชีซึ่งเป็นบุคคลธรรมดาหรือห้างหุ้นส่วน
ที่มิได้จดทะเบียนที่ประกอบธุรกิจเกี่ยวกับงาช้าง
พ.ศ. ๒๕๕๒[๑]
 

ตามประกาศกระทรวงพาณิชย์
เรื่อง กำหนดให้ผู้ประกอบธุรกิจเกี่ยวกับงาช้างเป็นผู้มีหน้าที่จัดทำบัญชี พ.ศ.
๒๕๕๑ ลงวันที่ ๒๖ สิงหาคม พ.ศ. ๒๕๕๑
กำหนดให้บุคคลธรรมดาหรือห้างหุ้นส่วนที่มิได้จดทะเบียนที่ประกอบธุรกิจ
โรงงานแปรสภาพ แกะสลัก และการทำหัตถกรรมจากงาช้าง การค้าปลีก การค้าส่ง งาช้าง
และผลิตภัณฑ์จากงาช้าง เป็นผู้มีหน้าที่จัดทำบัญชี นั้น

อาศัยอำนาจตามความในมาตรา
๗ (๑) และมาตรา ๘ วรรคหก แห่งพระราชบัญญัติการบัญชี พ.ศ. ๒๕๔๓
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมพัฒนาธุรกิจการค้าออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกรมพัฒนาธุรกิจการค้า
เรื่อง กำหนดชนิดของบัญชีที่ต้องจัดทำ
หลักเกณฑ์และวิธีการเกี่ยวกับวันเริ่มทำบัญชี
และวิธีการจัดทำบัญชีของผู้มีหน้าที่จัดทำบัญชีซึ่งเป็นบุคคลธรรมดาหรือห้างหุ้นส่วนที่มิได้จดทะเบียนที่ประกอบธุรกิจเกี่ยวกับงาช้าง
พ.ศ. ๒๕๕๒

ข้อ ๒ ประกาศนี้ให้ใช้บังคับตั้งแต่วันที่ ๕
มีนาคม พ.ศ. ๒๕๕๒ เป็นต้นไป

ข้อ ๓ ให้ผู้มีหน้าที่จัดทำบัญชีตามประกาศกระทรวงพาณิชย์
เรื่อง กำหนดให้ผู้ประกอบธุรกิจเกี่ยวกับงาช้างเป็นผู้มีหน้าที่จัดทำบัญชี พ.ศ.
๒๕๕๑ ลงวันที่ ๒๖ สิงหาคม พ.ศ. ๒๕๕๑ มีหน้าที่จัดทำบัญชีสินค้า

ข้อ ๔ ให้ผู้มีหน้าที่จัดทำบัญชีตามข้อ ๓
เริ่มทำบัญชีนับแต่วันที่ผู้มีหน้าที่จัดทำบัญชีนั้นได้เริ่มต้นประกอบกิจการ
สำหรับกรณีที่ผู้มีหน้าที่จัดทำบัญชีได้ประกอบกิจการอยู่ก่อนวันที่ ๕ มีนาคม พ.ศ.
๒๕๕๒ ให้มีหน้าที่เริ่มทำบัญชีตามประกาศฉบับนี้ตั้งแต่วันที่ ๕ มีนาคม พ.ศ. ๒๕๕๒
เป็นต้นไป

ข้อ ๕ วิธีการจัดทำบัญชีของผู้มีหน้าที่จัดทำบัญชีตามข้อ
๓ ให้ปฏิบัติตามหลักเกณฑ์และวิธีการตามที่กำหนดในหมวด ๒ หมวด ๓ และหมวด ๔
ของประกาศกรมทะเบียนการค้า เรื่อง กำหนดชนิดของบัญชีที่ต้องจัดทำ
ข้อความและรายการที่ต้องมีในบัญชี ระยะเวลาที่ต้องลงรายการในบัญชี
และเอกสารที่ต้องใช้ประกอบการลงบัญชี พ.ศ. ๒๕๔๔ ลงวันที่ ๑๙ มิถุนายน พ.ศ. ๒๕๔๔


ประกาศ ณ วันที่ ๔
กุมภาพันธ์ พ.ศ. ๒๕๕๒
คณิสสร นาวานุเคราะห์
อธิบดีกรมพัฒนาธุรกิจการค้า
















ปริยานุช/จัดทำ
๒ เมษายน ๒๕๕๒

จุฑามาศ/ปรับปรุง
๒๒ มิถุนายน ๒๕๕๙







[๑] ราชกิจจานุเบกษา
เล่ม ๑๒๖/ตอนพิเศษ ๔๖ ง/หน้า ๔๒/๒๗ มีนาคม ๒๕๕๒